Muňko, Dušan, poslanec NR SR (2014-09-10):
Vážená pani podpredsedkyňa, vážené dámy, vážení páni, vážený pán minister, mrzí ma, že z vianočného príspevku robíme celý čas politiku miesto toho, v tejto vážnej téme, ktorá je a ktorá pomáha každému jednému dôchodcovi, tu už jeden a pol dňa prakticky, ďalší deň robíme divadlo. Ja sa vrátim k niektorým veciam, ktoré tu boli povedané, a budem reagovať podrobne na niektorých pánov poslancov, lebo pri ich reakciách a pri ich dogmatických veciach je zbytočné vôbec reagovať, to je strata času. Aj napriek tomu, že v súčasnosti musí vláda Slovenskej republiky čeliť globálnej finančnej kríze a navyše pribudol problém Ukrajiny, ktorý sa začína a má dopady nielen na európsku, ale aj na našu ekonomiku, plníme svoj volebný sľub a nezabúda vláda na sociálne najzraniteľnejšie skupiny obyvateľstva. Dnes schvaľujeme návrh zvýšenia vianočného príspevku, čím dôchodcom podávame naozaj potrebnú pomocnú ruku. Vianočný príspevok bol zavedený za prvej vlády. Niektorí ekonomickí experti, ale najmä pravicoví kolegovia v parlamente si doteraz vybíjajú v neproduktívnych diskusiách, že je to nesystémový krok, že je to kupovanie dôchodcov zo strany vlády, a môžu nás označovať za populistov, ale realita dnešných dní jednoznačne hovorí, že dôchodcom treba pomôcť. Preto vianočný príspevok považujem za prejav solidarity a empatie voči dôchodcom. Vláda sa nevyhovára na globálnu krízu a na jej negatívne dopady na ekonomiku, a preto treba označiť za zodpovednú a serióznu. Nakoniec aj tí z opozície, ktorí vianočný príspevok kritizujú, nezrušili ho vtedy, keď boli pri moci a mali túto možnosť. Neboli náhodou populisti? Ak chceme kompletne hodnotiť dôchodky a životnú úroveň dôchodcov, musíme v úvahách zájsť do minulosti. Dôchodková reforma vlády Dzurindovej v roku 2004 vytvorila dve kategórie dôchodcov, poviem tak ľudovo, smoliarov a tých šťastnejších. Niektorí mali smolu, pretože ich dôchodok sa vypočítaval podľa starého zákona z priemerného mesačného zárobku, pričom sa z posledných 10 rokov vybralo 5 zárobkov najlepších, a tak sa vytvoril priemer. Výsledkom boli nižšie dôchodky. Novopriznané dôchodky sa už počítali podľa nového vzorca, kde sa bralo do úvahy tzv. rozhodujúce obdobie dôchodkov poistenia, 10 rokov, a od 1. júla 2005 až 22 rokov a toto obdobie sa neustále predlžuje. To sa vynásobí priemerným osobným mzdovým bodom a ešte krát aktuálna dôchodková hodnota. Čerství dôchodcovia majú predpoklad na vyššie dôchodky a v skutočnosti ich aj dosahujú. Takáto deliaca línia vytvorila pre dôchodcov nerovnaké životné podmienky a priznám sa, v tom, aj v tom vidím ku kompenzácii odstupňovaním vianočných príspevkov. Okrem toho, vážení kolegovia z opozície, ďalším vaším zásahom do dôchodkového systému bolo zavedenie druhého dôchodkového piliera, je založený na investovaní a rizikách s ním spojeným. O tom, že druhý pilier je počtom svojich účastníkov predimenzovaný a bez efektu odčerpáva Sociálnej poisťovni značné zdroje, to už dneska nik nepochybuje. Tá chvíľa rozčarovania prichádza už dneska s vyplatením prvých dôchodkov z toho druhého piliera. Ak chceme hovoriť o vianočnom príspevku, musíme sa zamyslieť nad tým, ako žijú naši dôchodcovia. Pre vašu predstavu, tento rok sa vianočný príspevok dotkne 1,16 mil. dôchodcov. Priemerný starobný dôchodok k augustu tohto roku bol na úrovni 399 eur. Pre úplnosť štatistických údajov sa vrátim dva roky skôr ako, do roku 2012, ale ide o porovnateľné podmienky. K 31. júlu 2012 predstavoval priemerný starobný dôchodok 375 eur. Vtedy podľa Štatistického úradu boli mesačné náklady na domácnosť s jedným dôchodcom asi 320 eur, z toho išlo 60 % na bývanie a potraviny. K tomu treba pripočítať výdavky na lieky, ktoré pre dôchodcov predstavujú veľký podiel ich spotrebného koša. Myslím si, že tieto údaje hovoria za všetko a sú najvážnejším argumentom, prečo je vianočný príspevok v slovenských podmienkach nevyhnutný. Preto každá rozumná vláda bude tento nástroj využívať, ako som už povedal, nezrušila ho ani predchádzajúca vláda. Vianočný príspevok je solidárnou dávkou financovania zo štátneho rozpočtu, ktorá je určená najmä pre nízkopríjmových dôchodcov, konkrétne to znamená, že sa vypláca iba vtedy, ak výška dôchodku alebo viacerých dôchodkov zo Sociálnej poisťovne, najviac 60 % z priemernej mesačnej mzdy. Nie je teda bezhlavé rozdávanie, ako sa to snažia kritizovať kolegovia, ale podľa príjmu odstupňovaná potrebná pomoc. Zmenou navrhnutou ministerstvom práce, sociálnych vecí a rodiny je zvýšenie maximálnej sumy vianočného príspevku zo 75 eur na 87,26. Táto maximálna hranica vianočného príspevku sa bude týkať poberateľov nízkych dôchodkov do výšky životného minima. Myšlienka je postavená na solidárnom princípe, tak so stúpajúcim dôchodkom, resp. viacerých dôchodkov sa bude vianočný príspevok postupne znižovať. V roku 2014 bude mať nárok na vianočný príspevok taký poberateľ dôchodku, resp. viacerých dôchodkov zo Sociálnej poisťovne, ktorý dosahuje najviac 494,40 eura. Treba oceniť, že cieľom ďalšieho zlepšovania postavenia nízkopríjmových dôchodcov navrhlo ministerstvo v roku 2014 jednorazové zvýšenie sumy vianočného príspevku o ďalších 12,74 eura. Bude sa to týkať tých poberateľov vianočného príspevku, ktorých dôchodky, resp. súčet dôchodkov dosiahne maximálne dvojnásobok životného minima, čiže 396,18 eura vrátane. Čo to znamená? Ak tento návrh podporíme, tak maximálny vianočný príspevok vrátane jednorazového zvýšenia v roku 2014 pre dôchodky neprevyšuje životné minimum a dosiahne až 100 eur. Vianočný príspevok pomôže približne 1 158 760 poberateľom dôchodkov. Jednorazové zvýšenie vianočného príspevku v roku 2014 bude mať pozitívny vplyv na 784 790 dôchodcov. Pri zvažovaní podpory tomuto návrhu, prosím, zoberte do úvahy aj fakt, že tento rok sa penzie zvalorizovali o 8,80 eura a na budúci rok sa bude zvyšovať ešte menej, zhruba o polovičnej výške. Tento rok sa pevná suma určila percentom, ktoré sa stanovilo ako súčet 60 % z priemerného medziročného rastu spotrebných cien a 40 % z medziročného rastu priemernej mzdy za 1. polrok 2013. Na budúci rok však bude sa valorizovať s percentom, ktoré sa určí ako súčet 70 % rastu cien a 30 % rastu priemernej mzdy. Nad, vzhľadom na nízku valorizáciu môže preto nízka inflácia, ktorá je na nule. Mzdy síce rástli, ale z toho percentá sa do valorizačného mechanizmu v januári započíta len 30 %. Vážené dámy, vážení páni, pomôžte našim dôchodcom v ich neľahkej situácii a doprajme im dôstojné Vianoce. Podporme tento vládny návrh zákona svojím hlasom. Ja by som sa chcel vrátiť ešte tuná, pokiaľ sa týka vianočného príspevku a pokiaľ sa týka exekúcií. Platí zákon, ktorý bol prijatý a ktorý tu hovoril aj pán Zajac a ktorý povedal aj pán minister. Musím ale povedať jednu vec, že keď nabehnú peniaze na účet a dôchodca si ich nevyberie a účet je zablokovaný, tak sa stáva, že tomuto dôchodcovi exekútor stiahne túto čiastku, a potom sa doťahujeme, aby prakticky tú čiastku vrátil naspäť. Samozrejmá vec, je tam tiež legislatívna zmena, predpokladám, že budeme musieť, bude sa musieť táto čiastka, vianočný príspevok, ktorá je prakticky daná, ešte ošetriť iným spôsobom, pretože tí, čo dostávajú poštou, je časť ľudí, ktorí dostávajú poštou, a tí, čo dostávajú na účet. A pokiaľ na účte sú tie peniaze dlhšie a je účet zablokovaný, proste jednoducho príde dôchodca o tú čiastku, ktorá je exekvovaná. Ja by som len chcel ale poprosiť, vážení kolegovia a kolegyne, nerobme z dôchodcov politickú tému. Len dôchodca, resp. starý človek pochopí, aká je staroba. Keď budeme robiť a keď chceme navzájom sa prekárať, tak sa prekárajme na iných témach. Iste tí dôchodcovia, ktorí tu včera boli, alebo tí, ktorých sa to týka, každý má svoje problémy a netreba vysvetľovať a netreba ani tu robiť politiku, že z akej čiastky žije, a nemiešať tu valorizáciu, nemiešať tu dépeháčku a iné veci, pretože viete veľmi dobre, vy ste mali možnosť v predchádzajúcej vláde tiež znížiť dépeháčku, navrhovali ste ju ešte vyššiu, takže nechcel by som robiť v tejto veci politiku, pretože dôchodcovia sami osebe tým, že sú starí, sú okrem toho, že majú nízke dôchodky, sú ešte aj chorí. Ďakujem za pozornosť. (Potlesk.)